**PÍNDOLA 59.- LA COMISSIÓ EUROPEA ADOPTA UNA NOVA DECISIÓ D’ADEQUACIÓ PER AL MARC DE PRIVADESA DE DADES ENTRE LA UNIÓ EUROPEA (UE) I ELS ESTATS UNITS D’AMÈRICA (EUA)**

L’article 45 del Reglament General de Protecció de Dades (RGPD) habilita a la Comissió Europea per determinar si un tercer estat ofereix un nivell adequat de protecció de dades, tenint en compte, entre d’altres factors, els drets humans i les llibertats fonamentals, la normativa en matèria de protecció de dades, les lleis relatives a la seguretat pública, la defensa i seguretat nacional, etc.

Així doncs, després d’un extens període de negociacions, el passat 10 de juliol la Comissió Europea va adoptar una decisió d’adequació que permet els fluxos de dades segurs i fiables entre la UE i els EUA. Dita iniciativa es produeix tres anys després que el Tribunal de Justícia de la Unió Europea (TJUE) anul·lés la decisió d’adequació precedent (anomenada “*Privacy Shield*”).

Per tot això, a partir d’aquest moment, es considera que els EUA garanteixen un nivell adequat de protecció substancialment equiparable al de la UE, la qual cosa implica la lliure circulació de les dades entre ambdós territoris. D’aquesta manera, des de l’Espai Econòmic Europeu (EEE) es podran realitzar transferències de dades a les entitats americanes adherides al “*Data Privacy Framework List*”, sense la necessitat d’establir garanties addicionals de protecció de dades.

Aquest fet esdevé un pas essencial en les transferències internacionals de dades, ja que, fins aquest moment, a falta de decisió d’adequació amb els EUA, s’havia d’adoptar alguna de les garanties complementàries següents:

* Un instrument jurídic vinculant i exigible entre les autoritats o organismes públics.
* Normes corporatives vinculants.
* Clàusules tipus de protecció de dades adoptades per la Comissió.
* Clàusules tipus de protecció de dades adoptades per una autoritat de control i aprovades per la Comissió.
* Codis de conducta.
* Mecanismes de certificació.

El marc de privadesa esmentat estableix una sèrie de salvaguardes per tal de tractar les inquietuds del TJUE, incorporant límits als serveis d’intel·ligència americans que vulguin accedir a dades de la UE, de manera que únicament es permetrà aquest accés quan sigui necessari i proporcionat.

Així mateix, es posa a disposició dels ciutadans europeus diversos òrgans imparcials d’impugnació, entre els quals s’inclou un Tribunal de Revisió de Protecció de Dades (DPRC), que durà a terme la tasca d’investigació per tal de resoldre les reclamacions presentades, podent imposar mesures reparatòries vinculants. Així doncs, en cas que el tribunal esmentat arribés a la conclusió que les dades es van obtenir vulnerant les mesures de seguretat, podria ordenar la supressió de les mateixes.

El marc de privadesa referenciat comptarà amb mesures fiables per als ciutadans europeus proporcionant seguretat jurídica tant a les entitats europees com a les nord-americanes.

Les entitats d’EUA hauran de complir amb les següents obligacions:

* Esborrar les dades personals quan deixin de ser necessàries per la finalitat per la qual es van recollir.
* Garantir el seguiment de la protecció de les dades quan aquestes es transfereixin a tercers.
* Assegurar els principis recollits en la normativa de protecció de dades.
* Realitzar aquelles obligacions necessàries per tal de garantir la seguretat de les dades.

En aquest sentit, cal remarcar que la decisió d’adequació no es dirigeix als EUA com a estat, sinó que s’adreça a les entitats nord-americanes que acreditin el compliment dels requisits de protecció. Per tant, les transferències de dades a entitats nord-americanes no incloses en el llistat d’entitats adherides, no podran basar-se en dita decisió d’adequació, havent d’adoptar les garanties que s’estimin apropiades.

Cal esmentar que les garanties fixades pels EUA afavoriran igualment els fluxos de dades de forma genèrica, donat que també s’apliquen quan es produeixen transferències de dades per mitjà d’altres mecanismes, com les clàusules contractuals i les normes corporatives vinculants.

Finalment, la Comissió haurà de realitzar una tasca de supervisió pel que fa als progressos dels EUA. La primera revisió tindrà lloc un any després de l’adopció i entrada en vigor de la decisió (la data de la qual és el 10 de juliol de 2023), per tal de comprovar si el marc nord-americà funciona correctament. Més endavant i, tenint en compte la primera revisió, la Comissió decidirà amb quina freqüència es realitzaran les següents verificacions, les quals s’hauran d’efectuar, com a mínim, cada quatre anys.

**Per qualsevol dubte o aclariment addicional podeu adreçar-vos al DPD de Salut:**

dpd@ticsalutsocial.cat

<https://ticsalutsocial.cat/oficina-dpd/>

Tel.: 93 553 26 42 (9:00 a 14:00 h.)